Diari Oficial de la Generalitat Valenciana


Sumari del DOGV 7507, del 17-04-2015 (2015/3311)

RESOLUCIÓ de 26 de març de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 11/15-AIA Benidorm.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7507

Data del DOGV
:   17-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3311


Data del document
:   26-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Benidorm
    * impacte ambiental

RESOLUCIÓ de 26 de març de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 11/15-AIA Benidorm. [2015/3311]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 11/15-AIA Benidorm.  
  
  
«Informe d'impacte ambiental  
Expedient: 11-2015-AIA.  
Projecte: ampliació de campament turístic (càmping Benisol).  
Localització: parcela 116 del polígon 17 de Benidorm (Alacant).  
Promotor: Jean Picard Chaline.  
Òrgan substantiu: Servici Territorial de Medi Ambient d'Alacant.  
  
  
1. Antecedents  
El 10 de febrer de 2015, la Direcció Territorial de la Conselleria d'Infraestructures, Territori i Medi Ambient d'Alacant remet un expedient del projecte d'ampliació de campament turístic al polígon 17, parceles 116 i 292, del terme municipal de Benidorm, a fi d'iniciar-ne la tramitació ambiental.  
  
2. Objecte del projecte  
L'objecte del projecte és procedir a ampliar el campament turístic Benisol ubicat a la parcela 116 del polígon 17 del cadastre de rústica i a la parcela 29339 del cadastre d'urbana del terme municipal de Benidorm, entre les carreteres CV-773 i N-332 a.  
L'ampliació consistirà en l'habilitació de 61 noves parceles dins dels terrenys ja ocupats pel càmping per mitjà de l'eliminació de part del camp de golf. D'estes parceles, 20 podran ser utilitzades per a ubicar-hi bungalous.  
Es preveu una ampliació del nombre d'ocupants de 243.  
El projecte ja autoritzat disposa de 247 parceles amb una ocupació prevista de 902 ocupants.  
L'activitat té llicència des de l'any 1981, any en el qual no calia solicitar la declaració d'interés comunitari ni calia realitzar cap tipus de procediment reglat d'avaluació d'impacte ambiental.  
  
Es realitza un resum de l'activitat (superfície ocupada en m²):  
  
 Càmping autoritzat Nova proposta Total  
Parceles 18.604 5.581 24.185  
Bungalous 4.677 2.000 6.677  
Acampada lliure 875 875  
Zones verdes/esportives 8.032,7 152,3 8.185,05  
Edificacions 2.101,2 200 2.301,25  
Xarxa viària / Aparcaments 12.349,7 1.829,15 14.178,9  
Golf / Protecció xarxa viària 15.078,3 5.315,8 5.315,8  
Ocupants (persones) 918 115 1.145  
  
  
3. Marc normatiu  
3.1. L'ampliació proposada no es troba compresa dins dels supòsits previstos en la normativa autonòmica d'avaluació d'impacte ambiental (Decret 162/1990, pel qual es va aprovar el Reglament per a l'execució de la Llei 2/1989, d'Impacte Ambiental).  
3.2. L'apartat i del grup 9 de l'annex II de la Llei 21/2013 inclou entre els seus supòsits els ?campaments permanents per a tendes de campanya o caravanes amb capacitat mínima de 500 hostes?.  
L'ampliació pretesa no arriba als llindars establits en la legislació en matèria d'impacte ambiental i per tant no entraria dins d'este supòsit.  
  
3.3. No obstant això, l'article 7.2.c de la Llei 21/2013, de 9 de desembre, d'Avaluació Ambiental, indica que seran objecte d'avaluació d'impacte ambiental simplificada ?qualsevol modificació de les característiques d'un projecte de l'annex I o de l'annex II diferents de les modificacions descrites en l'article 7.1.c ja autoritzats, executats o en procés d'execució, que puga tindre efectes adversos significatius sobre el medi ambient quan supose:  
1r Un increment significatiu de les emissions a l'atmosfera.  
2n Un increment significatiu dels abocaments a llits públics o al litoral.  
3r Increment significatiu de la generació de residus.  
4t Un increment significatiu en la utilització de recursos naturals.  
  
5t Una afecció significativa a espais protegits Xarxa Natura 2000.  
  
6t Una afecció significativa al patrimoni cultural?.  
L'ampliació pretesa, tal com s'indicarà en els apartats següents, suposa un augment en el consum de recursos naturals, sobretot sòl i aigua, i per esta raó és procedent fer-ne una anàlisi per mitjà d'esta avaluació d'impacte ambiental simplificada.  
  
4. Tramitació  
No s'han detectat administracions públiques amb competència ambiental que puguen ser afectades per la realització del projecte ni unes altres persones interessades que les afectades per la realització del projecte original i, per tant, amb la documentació aportada, s'han considerat suficients els elements de juí per a prosseguir el procediment.  
  
  
5. Afeccions ambientals  
L'ampliació proposada no afecta figures de protecció ambiental de la legislació autonòmica o nacional.  
L'ampliació s'ubica en sòl no urbanitzable comú.  
  
6. Anàlisi de l'ampliació del projecte  
Es realitza a continuació l'anàlisi del projecte tenint en compte els criteris de l'annex III en compliment de l'article 47.5 de la Llei 21/2013, d'Avaluació Ambiental.  
Característiques del projecte  
La superfície afectada per l'ampliació serà de 15.078,30 m², superfície destinada actualment a camp de golf, i per tant, l'ampliació afecta la totalitat dels espais lliures que queden en el càmping; se'n dedica una superfície de 2.000 m² a parceles de bungalous i 5.581 a parceles de càmping (botigues o caravanes) i deixant una amplària de 25 metres entre la carretera i les noves parceles d'ampliació per a complir la zona de protecció de la carretera CV-773.  
S'estima un increment de la demanda elèctrica de 68,88 kW, un increment en el consum d'aigua de 1.140 m³ al mes, un increment d'abocament a la xarxa d'aigües residuals de 21,87 m³/dia i un increment anual de la gestió de residus de 38,65 t/any.  
Es considera que en l'ampliació realitzada es produïx un increment significatiu en la utilització de recursos naturals (sòl i aigua), i un increment significatiu en la generació de residus.  
L'ampliació de l'activitat pretesa suposarà una disminució de 9.759,45 m² de superfície dedicada a usos esportius - espais lliures que en un futur es veurà ocupat per bungalous, parceles, vials i altres infraestructures que contribuiran a una disminució de la integració ambiental de l'activitat.  
Poden donar-se efectes acumulatius amb altres projectes a causa de la proliferació d'activitats semblants a la zona, algunes d'estes a escassos metres (vegeu el plànol annex II).  
Tal com s'ha indicat, es produirà un increment de l'ús del sòl, i este increment no serà tant per l'ocupació d'este sinó per la intensitat del seu ús, aspecte sobre el qual es poden fer correccions ambientals.  
Cal dir que, per a espais urbans, l'organització mundial de la salut xifra la superfície de zona verda útil per habitant entre 15 i 20 m².  
  
En el projecte original hi havia aproximadament 16,72 m² de zona verda (espais verds lliures permanents) per ocupant, mentre que amb el projecte actual les zones verdes dedicades exclusivament a este ús seran de 4,6 m² per ocupant.  
Encara que les xifres esmentades de 15/20 metres quadrats són orientatives i establides per a espais urbans, fan una idea de l'ús intens del sòl en un espai, en este cas, rural, cosa que suposa una degradació de les condicions ambientals del càmping.  
Cal fer notar que l'estudi d'integració paisatgística no té en compte la disminució de la qualitat paisatgística de l'ampliació proposada.  
  
Quant a la menció obligatòria al canvi climàtic, la desaparició de zones verdes, l'augment de la demanda d'aigua i l'augment de les construccions en el territori contribuïxen a augmentar-ne els efectes negatius.  
Ubicació del projecte  
Les figures de protecció ambiental més pròximes a l'àmbit d'actuació són les següents: Parc Natural de la Serra Gelada, que se situa a 1 km de l'actuació, la zona ZEPA Illots de Benidorm i Serra Gelada, situada a 1 km, i LIC Serra Gelada i Litoral de la Marina Baixa, a 2 km de l'actuació.  
Per les característiques de l'actuació, no és previsible la generació d'impactes directes sobre els espais mencionats, si bé es poden produir efectes indirectes i sinèrgics derivats de l'augment generalitzat de l'oferta turística a la zona amb l'augment consegüent de la pressió humana sobre estos espais, aspecte que ha de ser tingut en compte.  
  
Característiques de l'impacte potencial  
La documentació ambiental presentada considera que en la fase d'obres es generaran impactes de signe negatiu per l'augment de sorolls, pols i residus que es qualifiquen de moderats. L'actuació provocarà canvis en la configuració del terreny (obertura de vials) i en la seua topografia, suposarà la modificació del medi natural per eliminació d'arbratge i espais lliures i incidirà en el canvi del paisatge per la ubicació de construccions, impactes que es consideren compatibles a excepció de la ubicació de construccions (bungalous i pavelló de servicis), que produirà un impacte moderat.  
En la fase de funcionament es produiran increments en el consum d'aigua i energia, impactes considerats de signe negatiu i compatibles i també increment de la contaminació lumínica i augment del nivell de sorolls, impactes considerats moderats.  
En general, es considera nul l'impacte sobre el medi natural, el paisatge, la infraestructura verda i el patrimoni cultural.  
Finalment, s'indica que es produiran efectes positius en l'àmbit socioeconòmic (millora de l'oferta turística, creació de llocs de treball).  
  
Les mesures preventives i correctores proposades en la fase d'obra són: limitació de la velocitat de vehicles, reg de la zona d'obres, realització de les obres en horari diürn, conservació de la terra vegetal per a ser reutilitzada, conservació de la vegetació de major port, realització d'edificacions en una sola planta amb coberta de dos aiguavessos, connexió a la xarxa municipal d'aigua potable i clavegueram, arreplega selectiva de residus i gestió pels servicis municipals, ús de lluminària de llum indirecta amb baix flux hemisfèric superior i baix consum.  
  
  
7. Consideracions de l'òrgan ambiental  
En el projecte actual es dóna la circumstància que es planteja l'ampliació d'una activitat ja autoritzada sobre la qual no es poden fer correccions ambientals i en la qual hi ha un ús intensiu del recurs sòl, però que no obstant això té certs espais lliures.  
L'ampliació pretesa disminuïx de manera considerable estos espais verds i intensifica encara més l'ús de l'espai.  
Les alternatives presentades són:  
Alternativa 0. No realitzar l'ampliació.  
Alternativa 1. Ampliació de la superfície parcelada en 15.078,30 m² i un pavelló de servicis sanitaris de 162,90 m² construïts a la zona lliure existent dins de la parcela de l'actual càmping Benisol.  
Alternativa 2. Ampliació en altres zones. Es descarta d'entrada per la seua falta de viabilitat, ja que l'ampliació del càmping ha de tindre una continuïtat física amb la proposta inicial.  
Les alternatives proposades són insuficients ja que hauria calgut establir alternatives d'ordenació dins de l'espai triat per a fer l'ampliació.  
Encara que la visió general és que un càmping no suposa per si mateix una activitat d'impacte elevat, les característiques dels actuals s'allunyen de models on primava l'amplitud de les zones verdes, mínima presència d'infraestructures, i on la presència de cases de fusta era escassa o inexistent.  
Actualment es construïxen campaments de turisme amb vials, enllumenat, unes quantes zones d'arreplega de residus, botigues, restaurants, piscina, pistes d'esports diversos i zones parcelades d'aspecte artificial el model de les quals, en el cas de no realitzar un tractament racional de l'espai, respon més a una zona urbana que a una zona rural. El tractament racional de l'espai implica l'alternança de zones ocupades amb zones verdes, la disposició de vials i parceles amb un aspecte més natural, fugint d'alineacions excessives, el respecte a espais amplis dins de la mateixa actuació perquè mantinguen la tipologia rural.  
Els resultats del model de càmping que es proposa, pel fet d'allunyar-se dels criteris mencionats en el paràgraf anterior, és previsible que genere impactes ambientals com ara ús intensiu de recursos naturals, alteració substancial del paisatge, disminució de corredors verds, alteració del microclima i augment de la pressió sobre espais naturals protegits.  
En el projecte que ens ocupa, l'ampliació suposarà un agreujament d'estos impactes respecte a l'activitat principal. Segons pot consultar-se en l'annex I, les zones verdes més importants, amb el canvi del projecte, se circumscriuen a la zona de protecció de la carretera CV-773 (25 metres).  
En este projecte, als nous impactes creats s'afigen efectes sinèrgics a causa de l'ocupació intensa del territori que es dóna de manera general a la zona on s'ubica el càmping i on hi ha una continuïtat d'espais on es donen activitats semblants (vegeu l'annex II).  
  
D'acord amb el que s'ha exposat, seria possible una avaluació d'impacte ambiental ordinària al projecte; no obstant això, cal recordar que s'avalua una ampliació del càmping i no el càmping sencer i, per tant, d'acord amb criteris de racionalitat el procediment actual es resoldrà per mitjà de l'informe d'impacte ambiental actual en els condicionants del qual es resoldrà d'una manera pràctica la manera en què han d'aplicar-se a l'actuació els criteris ambientals exposats, que són els que s'indiquen a continuació:  
- Preservació d'espais verds que incloguen l'arbratge de major entitat.  
- Preservació de l'arbratge existent, arbres aïllats.  
- Augment de la ràtio d'espai lliure per usuari del càmping.  
- Racionalització en el caràcter intensiu d'ús del sòl.  
- Integració ambiental procurant espais lliures als voltants dels límits de la parcela.  
- Respecte a la ruralitat de la zona.  
- Disminució d'impactes acumulatius i sinèrgics per mitjà de l'aplicació dels criteris anteriors.  
  
8. Consideracions jurídiques:  
1. El projecte examinat constituïx un dels supòsits en què resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, de 9 de desembre, d'Avaluació Ambiental.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'Avaluació Ambiental, i la resta de disposicions que hi són aplicables.  
3. L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Segons el que s'ha exposat es resol:  
  
  
Primer  
No sotmetre la modificació del projecte ampliació de campament turístic (càmping Benisol), al terme municipal de Benidorm, a avaluació d'impacte ambiental ordinària segons el contingut d'esta resolució, atés que amb el compliment dels condicionants de l'apartat segon d'esta resolució el projecte no causarà tals impactes ambientals que facen necessari una anàlisi de l'actuació amb major índex de detall.  
  
  
Segon  
D'acord amb el contingut de l'apartat 6 d'este informe, el projecte s'efectuarà d'acord amb els condicionants següents:  
1. A fi d'augmentar la sostenibilitat de l'actuació proposada, es disminuirà l'ampliació proposada d'acord amb el plànol de l'annex III, en el qual es preserva la zona de límit de parcela i l'espai verd que inclou l'arbratge de major entitat i es conservarà l'arbratge aïllat no inclòs en eixos espais.  
2. La ubicació de bungalous a les parceles considerades com a aptes serà inferior a un terç de les parceles destinades a caravanes o tendes de campanya.  
3. Haurà de justificar-se la disponibilitat de l'aigua en relació amb l'augment del seu consum.  
4. En la iluminació del càmping s'utilitzaran llums de baix consum que proporcionen un espectre groc ataronjat i amb un feix que es dirigisca cap al terra.  
5. L'aprovació del projecte portarà amb si la modificació prèvia d'este a les condicions d'este informe d'impacte ambiental.  
  
  
Tercer  
Esta resolució no eximix el promotor d'obtindre les autoritzacions que resulten legalment exigibles ni del compliment de tots els preceptes legals que hi siguen aplicables.  
  
Quart  
D'acord amb el que disposa l'article 47.3 de la Llei 21/2013, de 9 de desembre, d'Avaluació Ambiental, este informe d'impacte ambiental es publicarà en el Diari Oficial de la Comunitat Valenciana.  
  
  
Quint  
D'acord amb el que disposa l'article 47.6 de la Llei 21/2013, de 9 de desembre, d'Avaluació Ambiental, este informe d'impacte ambiental no serà objecte de cap recurs, sense perjuí que, si pertoca, siguen procedents en la via administrativa o judicial davant de l'acte, si és el cas, d'autorització del projecte.  
  
València, 17 de març de 2015.- El director general d'Avaluació Ambiental i Territorial: Juan Giner Corell.»  
  
València, 26 de març de 2015.- El director general d'Avaluació Ambiental i Territorial: Juan Giner Corell.  
  
  
  
  
  
  
  
  
  
  
ANNEX I  
Càmping Benisol. Situació preoperacional  
  
Càmping Benisol. Alternativa triada  
  
ANNEX II  
  
ANNEX III